Title: ประกาศคณะกรรมการการนิคมอุตสาหกรรมแห่งประเทศไทย เรื่อง การยุบเขตอุตสาหกรรมทั่วไป นิคมอุตสาหกรรมพานทองเกษม จังหวัดชลบุรี

ประกาศคณะกรรมการการนิคมอุตสาหกรรมแห่งประเทศไทย

ประกาศคณะกรรมการการนิคมอุตสาหกรรมแห่งประเทศไทย
เรื่อง
การยุบเขตอุตสาหกรรมทั่วไป นิคมอุตสาหกรรมพานทองเกษม จังหวัดชลบุรี[๑]

ตามที่ได้มีประกาศคณะกรรมการการนิคมอุตสาหกรรมแห่งประเทศไทย เรื่อง
การจัดตั้งเขตอุตสาหกรรมทั่วไป นิคมอุตสาหกรรมพานทองเกษม จังหวัดชลบุรี ลงวันที่
๒๗ กุมภาพันธ์ พ.ศ. ๒๕๕๑ กำหนดให้พื้นที่ตำบลมาบโป่ง อำเภอพานทอง จังหวัดชลบุรี
เป็นเขตอุตสาหกรรมทั่วไป ตามมาตรา ๓๖ วรรคสอง
แห่งพระราชบัญญัติการนิคมอุตสาหกรรมแห่งประเทศไทย พ.ศ. ๒๕๒๒ นั้น

เนื่องจากนิคมอุตสาหกรรมพานทองเกษม จังหวัดชลบุรีที่จัดตั้งขึ้นตามประกาศดังกล่าวข้างต้นมีปัญหาอุปสรรคในการดำเนินโครงการให้สำเร็จตามวัตถุประสงค์ของโครงการตามสัญญาร่วมดำเนินงานโครงการนิคมอุตสาหกรรมพานทองเกษม
จังหวัดชลบุรี ระหว่างการนิคมอุตสาหกรรมแห่งประเทศไทยกับภาคเอกชน
ประกอบกับพื้นที่ในแนวเขตตามประกาศดังกล่าวข้างต้นยังมิได้ดำเนินการพัฒนาพื้นที่เพื่อจัดสรรสำหรับการประกอบอุตสาหกรรม
จึงสมควรยุติการดำเนินโครงการดังกล่าว
คณะกรรมการการนิคมอุตสาหกรรมแห่งประเทศไทยในการประชุมครั้งที่ ๑๓/๒๕๕๕ เมื่อวันที่
๒๘ พฤศจิกายน ๒๕๕๕ ได้พิจารณาแล้วมีมติให้ยุบนิคมอุตสาหกรรมพานทองเกษม จังหวัดชลบุรีตามที่การนิคมอุตสาหกรรมแห่งประเทศไทยเสนอ

อาศัยอำนาจตามความในมาตรา ๓๖ วรรคสอง
แห่งพระราชบัญญัติการนิคมอุตสาหกรรมแห่งประเทศไทย พ.ศ. ๒๕๒๒
ซึ่งแก้ไขเพิ่มเติมโดยพระราชบัญญัติการนิคมอุตสาหกรรมแห่งประเทศไทย (ฉบับที่ ๔) พ.ศ. ๒๕๕๐ อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๒ มาตรา ๓๓ มาตรา ๓๔ มาตรา ๔๑ มาตรา ๔๒ และมาตรา ๔๓
ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย และข้อ ๔ วรรคสอง
ของกฎกระทรวงกำหนดหลักเกณฑ์ วิธีการและเงื่อนไขในการจัดตั้งนิคมอุตสาหกรรม พ.ศ.
๒๕๔๘ คณะกรรมการการนิคมอุตสาหกรรมแห่งประเทศไทยจึงประกาศยุบเขตอุตสาหกรรมทั่วไป
นิคมอุตสาหกรรมพานทองเกษม จังหวัดชลบุรี
โดยให้ยกเลิกประกาศคณะกรรมการการนิคมอุตสาหกรรมแห่งประเทศไทย เรื่อง
การจัดตั้งเขตอุตสาหกรรมทั่วไป นิคมอุตสาหกรรมพานทองเกษม จังหวัดชลบุรี ลงวันที่
๒๗ กุมภาพันธ์ พ.ศ. ๒๕๕๑

ทั้งนี้ ตั้งแต่บัดนี้เป็นต้นไป

ประกาศ
ณ วันที่ ๑๔ ธันวาคม พ.ศ. ๒๕๕๕
วิฑูรย์
 สิมะโชคดี
ประธานกรรมการการนิคมอุตสาหกรรมแห่งประเทศไทย

อุษมล/ผู้จัดทำ
๗ มกราคม ๒๕๕๖

เอกฤทธิ์/ผู้ตรวจ
๗ มกราคม ๒๕๕๖

[๑] ราชกิจจานุเบกษา
เล่ม ๑๒๙/ตอนพิเศษ ๑๙๔ ง/หน้า ๗๘/๒๕ ธันวาคม ๒๕๕๕